b'\n_START_ARTICLE_\nCalea ferat\xc4\x83 Gura Putnei\xe2\x80\x93Putna\n_START_SECTION_\nIstoric\n_START_PARAGRAPH_\nAceast\xc4\x83 linie de cale ferat\xc4\x83 a fost construit\xc4\x83 pe teritoriul austriac al Imperiului Austro-Ungar._NEWLINE_\xc3\x8en anul 1889 a fost pus\xc4\x83 \xc3\xaen func\xc8\x9biune Calea ferat\xc4\x83 Dorne\xc8\x99ti\xe2\x80\x93R\xc4\x83d\xc4\x83u\xc8\x9bi de c\xc4\x83tre compania Bukowinaer Lokalbahnen (C\xc4\x83ile ferate locale ale Bucovinei), ea fiind preluat\xc4\x83 c\xc3\xa2\xc8\x9biva ani mai t\xc3\xa2rziu de Neue Bukowinaer Lokalbahn-Gesellschaft (Noua companie de c\xc4\x83i ferate secundare ale Bucovinei). Acestei companii i s-a acordat \xc3\xaen anul 1895 concesiunea pentru a continua construirea c\xc4\x83ii ferate cu ecartament normal pe valea r\xc3\xa2ului Suceava p\xc3\xa2n\xc4\x83 la Brodina (pe atunci Frassin)._NEWLINE_Concesiunea cerea ca lucr\xc4\x83rile de construc\xc8\x9bie s\xc4\x83 \xc3\xaenceap\xc4\x83 imediat \xc8\x99i s\xc4\x83 fie finalizate p\xc3\xa2n\xc4\x83 la 1 iulie 1898. Pornind de la aceast\xc4\x83 linie, din gara Gura Putnei (anterior Karlberg) a fost construit\xc4\x83 o linie secundar\xc4\x83 c\xc4\x83tre localitatea Putna. Acesta a fost inaugurat\xc4\x83 la 7 iulie 1898 odat\xc4\x83 cu Calea ferat\xc4\x83 R\xc4\x83d\xc4\x83u\xc8\x9bi-Brodina._NEWLINE_Linia secundar\xc4\x83 a fost utilizat\xc4\x83 \xc3\xaen special pentru a facilita accesul la p\xc4\x83durile de pe Obcina Mare, aflate la sud de Putna; aici Fondul religionar al Bisericii Ortodoxe Rom\xc3\xa2ne a desf\xc4\x83\xc8\x99urat o exploatare forestier\xc4\x83 intens\xc4\x83, pornind de la M\xc4\x83n\xc4\x83stirea Putna. La \xc3\xaenceputul secolului al XX-lea au fost construite mai multe c\xc4\x83i ferate cu ecartament \xc3\xaengust, pe valea superioar\xc4\x83 a r\xc3\xa2ului Putna, dar toate acestea au fost abandonate \xc3\xaen jurul anului 1980._NEWLINE_Dup\xc4\x83 primul r\xc4\x83zboi mondial, Bucovina a devenit parte component\xc4\x83 a Rom\xc3\xa2niei; calea ferat\xc4\x83 a fost preluat\xc4\x83 de c\xc4\x83tre compania rom\xc3\xa2neasc\xc4\x83 CFR.\n_START_SECTION_\nSitua\xc8\x9bie actual\xc4\x83\n_START_PARAGRAPH_\nCalea ferat\xc4\x83 Gura Putnei-Putna are o singur\xc4\x83 linie \xc8\x99i nu este electrificat\xc4\x83. Ea face parte din calea ferat\xc4\x83 secundar\xc4\x83 515 de la Dorne\xc8\x99ti la Nisipitu sau Putna. Aceast\xc4\x83 cale ferat\xc4\x83 are o importan\xc8\x9b\xc4\x83 turistic\xc4\x83 prin faptul c\xc4\x83 faciliteaz\xc4\x83 accesul la M\xc4\x83n\xc4\x83stirea Putna. \xc3\x8en prezent (2009), trec zilnic \xc3\xaen ambele sensuri cam cinci trenuri._NEWLINE_\xc3\x8en iulie 2008, linia ferat\xc4\x83 a fost avariat\xc4\x83 de inunda\xc8\x9bii, dar circula\xc8\x9bia trenurilor a fost redeschis\xc4\x83 repede \xc3\xaen urma finaliz\xc4\x83rii lucr\xc4\x83rilor de repara\xc8\x9bii la linie. CFR are \xc3\xaen vedere \xc3\xaenchiderea liniilor nerentabile sau cedarea lor c\xc4\x83tre operatori priva\xc8\x9bi.'